
Általános és sajátos játéktechnikai elemek egy felcsíki furulyás repertoárjában

A csíki aldialektuson belül megtalálható számos furulyás adatközlő közül Szentes Károlyt választottam kutatásom témájául, kiemelkedő technikai és zenei felkészültsége miatt. Tanulmányom megírását nehezítette, hogy Szentes Károly már nem élő adatközlő, ezért a kutatás alapját a Hagyományok Háza által publikált gyűjtések és adatok alkotják.
Arra a következtetésre jutottam, hogy Szentes Károly repertoárjáról csak akkor tudok valóban hiteles képet alkotni, ha nem csak a már meglévő besorolást veszem figyelembe, ugyanis az adatok feldolgozása közben ellentmondásokat figyeltem meg egyes dallamok elnevezéseinél, besorolásainál.
A dallamok elemzése során kimutathatók az individuumra jellemző ujjrendek, fogásvariációk, és különböző lezárások.
Játékmódját néhány táncdallamon keresztül mutattam be, de ez az elemzés korántsem mutathat teljes képet.
Ezen kívül terepkutatást is végeztem csíkjenőfalván, ahol a vizsgálandó célcsoportként Szentes Károly családját jelöltem meg, mely lehetővé tette, hogy egy átfogóbb képet kaphassak nem csupán játékáról, hanem az őt ért zenei hatásokról is.



